Party Voortrekkers was skatryk | Landbou
Party Voortrekkers was skatryk
Soos T.O. Honiball geteken het (regs), was die Voortrekkers se drang na vryheid en onafhanklikheid was so groot dat sommige hul plase net so laat lê het of dit vir 'n bulhond of 'n klompie tee en koffie verkwansel het.
Onder die Voortrekkers wat in die tweede helfte van die 1830's aan die Groot Trek deelgeneem en uit die Kaapkolonie noordwaarts oor die Oranjerivier getrek het, was daar 'n klomp welgestelde boere en sommige wat werklik skatryk was.
Só skryf die Afrikaanse skrywer F.A. Venter (1916-97) in 'n artikel in Die Landbouweekblad van 15 Oktober 1963.
Die meeste Voortrekkers was boere uit die distrikte Somerset, Uitenhage, Colesberg, Graaff-Reinet, Cradock en Tarka. In laasge­noemde gebied was van die rykste veeboere in die kolonie. Die hoofde van 113 gesinne wat tot Oktober 1837 die Tarka verlaat het, het sowat 102 600 stuks kleinvee, 6 900 beeste en 1 000 perde by hulle gehad.
"Dan was daar ook Voortrekkers wat hard van die geld was. Trekker Laurens de Klerk het vertel dat 'ou ryk' Joseph van Dyk oor die £10 000 aan goud by sy waens gehad het."
Party Voortrekkers was egter brandarm weens van die strooptogte van die Xhosas, die verlies van hul plase en die verliese wat hulle met die bevryding van hul slawe gely het.